**RÁMCOVÁ DOHODA**

**na nákup zdravotníckeho vybavenia**

**pre časť 1:Spotrebný zdravotnícky materiál /časť 2 – Špeciálny zdravotnícky materiál**

**č.**

uzatvorená v zmysle ustanovení § 409 a nasl. Obchodného zákonníka a podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) (ďalej len „rámcová dohoda“)

**medzi**

**Článok I**

**Zmluvné strany**

**Kupujúci:**

Názov: Slovenská republika v zastúpení Ministerstva vnútra Slovenskej republiky

Sídlo: Pribinova 2, 812 72 Bratislava

IČO: 00 151 866

DIČ: 2020571520

Bankové spojenie: Štátna pokladnica

Číslo účtu: 7000180023/8180

IBAN: SK7881800000007000180023

BIC/SWIFT kód: SUBASKBX

V zastúpení:

(ďalej len „Kupujúci“)

**Predávajúci:**

Názov:

Sídlo:

Štatutárny zástupca:

IČO:

DIČ:

IČ DPH:

Bankové spojenie:

Číslo účtu:

IBAN:

Tel:

Fax:

e-mail:

registrácia:

(ďalej len „Predávajúci“)

(ďalej len „zmluvné strany“)

**Článok II.**

**ÚVODNÉ USTANOVENIA**

2.1 Zmluvné strany uzatvárajú túto rámcovú dohodu v súlade s výsledkom verejnej súťaže, ktorej oznámenie o vyhlásení verejného obstarávania bolo uverejnené vo Vestníku verejného obstarávania č. zo dňa pod číslom (ďalej len „VO“).

2.2 Na základe vyhodnotenia ponúk bola ponuka Predávajúceho vybraná ako ponuka úspešného uchádzača v súlade s podmienkami uvedenými v súťažných podkladoch verejného obstarávania. Na základe tejto skutočnosti a predloženej ponuky Predávajúceho sa zmluvné strany v slobodnej vôli a v súlade so všeobecne záväznými právnymi predpismi platnými na území SR rozhodli uzatvoriť túto rámcovú dohodu.

**Článok III.**

**PREDMET RÁMCOVEJ DOHODY**

3.1 Predmetom tejto rámcovej dohody je záväzok Predávajúceho dodať tovar – **„pre časť 1:Spotrebný zdravotnícky materiál /pre časť 2- Špeciálny zdravotnícky materiál** (ďalej len „tovar“), v súlade s opisom predmetu zákazky, ktorý tvorí prílohu č. 1 tejto rámcovej dohody, ktorá je jej neoddeliteľnou súčasťou, vrátane služieb súvisiacich s dopravou na miesto dodania prepravnými prostriedkami Predávajúceho spôsobom a v súlade s príslušnými všeobecne záväznými právnymi predpismi platnými na území SR, vyložením tovaru do skladu na miesto dodania, na základe písomných objednávok Kupujúceho a za podmienok, uvedených v tejto rámcovej dohode a príslušnej písomnej objednávke a záväzok Kupujúceho riadne objednaný tovar prevziať a zaplatiť zaň Predávajúcemu dohodnutú cenu, podľa platobných podmienok, dohodnutých v tejto rámcovej dohode.

**Článok IV.**

**DOBA PLATNOSTI RÁMCOVEJ DOHODY**

4.1 Táto rámcová dohoda sa uzatvára na dobu určitú, na (48) mesiacov odo dňa nadobudnutia jej účinnosti alebo do vyčerpania finančného limitu uvedeného v prílohe č. 2 tejto rámcovej dohody, podľa toho, ktorá skutočnosť nastane skôr.

4.2 Tovar bude Predávajúcim dodávaný priebežne, počas doby plnenia rámcovej dohody, na základe písomných objednávok Kupujúceho.

**Článok V.**

**CENA TOVARU**

5.1 Kupujúci za Predávajúcim riadne dodaný, odovzdaný a Kupujúcim prevzatý tovar, podľa podmienok dohodnutých v tejto rámcovej dohode, zaplatí Predávajúcemu cenu podľa tohto článku rámcovej dohody.

5.2 Maximálna cena celkom za tovar je uvedená v prílohe č. 2 tejto rámcovej dohody.

5.3 Ceny sú stanovené dohodou zmluvných strán ako maximálne ceny v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vychádzajú z ponuky Predávajúceho predloženej do predmetnej zákazky.

5.4 Ceny jednotlivých položiek tovaru sú uvedené ako maximálne jednotkové ceny v štruktúrovanom rozpočte ceny rámcovej dohody – cenníku (ďalej aj ako „cenník“), ktorý tvorí prílohu č. 2 tejto rámcovej dohody.

5.5 Maximálne jednotkové ceny položiek tovaru sú uvedené bez DPH aj s DPH, obsahujú všetky náklady Predávajúceho, vrátane dodávky na miesto dodania, príslušnej spotrebnej dane a iných platieb, vyberaných v rámci uplatňovania nesadzobných opatrení, ustanovených osobitnými predpismi. Sadzba DPH bude účtovaná v súlade so všeobecne záväznými právnymi predpismi platnými na území SR platnými v čase fakturácie.

5.6 Maximálne jednotkové ceny v zmysle bodu 5.4 tohto článku je možné meniť (upravovať smerom nahor) len na základe uzavretého písomného dodatku k tejto rámcovej dohode v prípade zmeny colných a daňových predpisov a v súlade s § 18 zákona o verejnom obstarávaní, ak nastane taká zmena okolností, ktorá má vplyv na cenu.

**Článok VI.**

**DODACIE PODMIENKY A ZODPOVEDNOSŤ ZA VADY**

6.1 Predávajúci bude dodávať Kupujúcemu a Kupujúci bude od Predávajúceho odoberať po dobu trvania tejto rámcovej dohody tovar uvedený v čl. III. tejto rámcovej dohody. Konkrétne množstvo a druh tovaru si zmluvné strany dohodnú na základe písomných, resp. e-mailových objednávok.

6.2 Predávajúci sa zaväzuje realizovať dodávky tovaru najneskôr do 6 týždňov odo dňa vystavenia objednávky požadovaného množstva a druhu tovaru na miesto jeho dodania.

6.3 Konkrétnu dodávku tovaru budú zmluvné strany realizovať tak, že Predávajúci dodá tovar s originálom a dvomi kópiami dodacích listov, z ktorých jednu kópiu Kupujúci potvrdí Predávajúcemu po odkontrolovaní dodaného sortimentu, množstva, ceny a kvality tovaru. Dodací list bude tvoriť súčasť faktúry. V prípade dodania tovaru prepravnou spoločnosťou, Kupujúci pri prevzatí tovaru potvrdí prepravný list tejto spoločnosti a dodací list po kontrole skutočného stavu s dodacím listom.

6.4 Predávajúci sa zaväzuje odovzdať Kupujúcemu objednaný tovar v množstvách požadovaných v objednávke v bezchybnom stave, v stanovenej lehote a na miesto určené v tejto rámcovej dohode. Predávajúci podľa tejto rámcovej dohody je povinný uvádzať záručné lehoty pre každý dodaný tovar v dodacích listoch tak, aby bolo možné odkontrolovať ich dodržiavanie. Pri dodaní objednaného tovaru Predávajúci odovzdá dodací list Kupujúcemu, so všetkými potrebnými náležitosťami, ktorý po ukončení prevzatia objednaného tovaru podpíše zástupca Predávajúceho i Kupujúceho. Pri plnení tejto rámcovej dohody sa Predávajúci zaväzuje dodržiavať príslušné právne predpisy, hygienické, zdravotné a technické normy, ale aj špeciálne prepravné podmienky uvedené v objednávke.

6.5 Kupujúci je pri prevzatí tovaru povinný prekontrolovať jeho úplnosť, kompletnosť, balenie, ale aj špeciálne prepravné podmienky uvedené v objednávke a svojím podpisom na dodacom liste túto skutočnosť potvrdiť.

6.6 Zmluvné strany sa pri zodpovednosti za vady tovaru a nárokov z nich vyplývajúcich budú riadiť § 422 a nasl. Obchodného zákonníka.

6.7 V prípade akýchkoľvek vád dodaného tovaru resp. nesúladu dodávky s údajmi na dodacom liste, je Kupujúci povinný túto skutočnosť ihneď pri preberaní tovaru Predávajúceho reklamovať a uviesť nedostatky na dodacom liste. Ich akceptovanie Predávajúci potvrdí na dodacom liste svojim podpisom. Bezchybnosť dodávky potvrdzuje Kupujúci Predávajúcemu podpisom dodacieho listu.

6.8 Ak pri prevzatí tovaru zistí Kupujúci, že ide o nekompletnú dodávku tovaru , nezodpovedajúceho dohodnutej kvalite, certifikátu, vzorke a pod. resp. neoznačeného a poškodeného, ale aj porušenie špeciálnych prepravných podmienok uvedených v objednávke a svojím podpisom na dodacom liste túto skutočnosť potvrdí Kupujúci aj Predávajúci, predávajúci je povinný do 5 dní takýto dodaný tovar vymeniť, ak sa zmluvné strany nedohodnú inak.

6.9 Vady dodávky musia byť do vystavenia faktúry predávajúcim odstránené. Kupujúci bude akceptovať iba faktúru za dodávku bezchybného tovaru , t. j. v súlade s dodacím listom.

6.10 Kupujúci je povinný reklamovať vady dodaného tovaru písomne (e-mailom resp. faxom) do 24 hod. od prevzatia tovaru okrem zjavných vád, t. j. množstva, druhu a viditeľného poškodenia, ale aj špeciálne prepravné podmienky uvedené v objednávke ktoré je povinný reklamovať písomne ihneď pri prevzatí tovaru.

6.11 Predávajúci zabezpečí v záručnej dobe bezplatné odstránenie všetkých vád, ktoré sú predmetom záruky, výmenou za bezchybný tovar. Predávajúci má povinnosť dodať náhradný tovar (bezchybný) alebo chýbajúci tovar bezodkladne od okamihu uplatnenia zodpovednosti za vady alebo v lehote určenej v osobitnej písomnej dohode zmluvných strán.

6.12 Záruka sa nevzťahuje na vady, ktoré boli spôsobené zástupcami kupujúceho – neodbornou manipuláciou, nedodržaním prevádzkových podmienok, živelnou pohromou alebo iným spôsobom, než obvyklým zaobchádzaním.

6.13 Ak je Kupujúci v omeškaní s prevzatím tovaru, musí Predávajúci urobiť opatrenia primerané okolnostiam na uchovanie tovaru. V prípade, ak by takýmto uchovaním tovaru vznikli predávajúcemu náklady, kupujúci sa zaväzuje zaplatiť predávajúcemu úhradu primeraných nákladov, ktoré mu pritom vznikli.

6.14 Kontaktnou osobou Predávajúceho je číslo mob. telefónu . Predávajúci prijíma objednávky na telefónnom čísle , faxovom čísle: resp. na e-mailovej adrese: .

6.15 Kontaktnou osobou Kupujúceho: číslo mob. telefónu . Predávajúci prijíma objednávky na telefónnom čísle , faxovom čísle: resp. na e-mailovej adrese

6.16 V Prílohe č. 3 sú uvedené údaje o všetkých známych subdodávateľoch Predávajúceho, ktorí sú známi v čase uzavierania tejto Dohody, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.

6.17 Predávajúci je povinný Kupujúcemu oznámiť akúkoľvek zmenu údajov u subdodávateľov uvedených v Prílohe č. 3 a to bezodkladne.

6.18 V prípade zmeny subdodávateľa je Predávajúci povinný najneskôr do 5 pracovných dní odo dňa zmeny subdodávateľa predložiť Kupujúcemu informácie o novom subdodávateľovi v rozsahu údajov podľa bodu 6.16 tohto článku a predmety subdodávok, pričom pri výbere subdodávateľa musí Predávajúci postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene. Subdodávateľ alebo subdodávateľ podľa osobitného predpisu, ktorý podľa § 11 ods. 1 zákona o verejnom obstarávaní má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

6.19 Predávajúci zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Predávajúci zodpovedá za odbornú starostlivosť pri výberu subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.

* 1. Kupujúci nie je povinný zakúpiť predpokladané množstvo tovaru, ani vyčerpať predpokladaný finančný objem zákazky podľa prílohy č. 2 tejto rámcovej dohody . Celkové zakúpené množstvo tovaru bude závisieť výlučne od potrieb Kupujúceho počas doby platnosti tejto rámcovej dohody.

**Článok VII**

**MIESTO DODANIA TOVARU**

7.1 Miesto dodania tovaru je Ústredný sklad Ministerstva vnútra SR so sídlom Príboj 560, Slovenská Ľupča. Doplňujúce údaje ako telefónne čísla a kontaktné osoby budú uvedené v jednotlivých písomných objednávkach.

7.2. Dopravu tovaru do miesta dodania podľa bodu 7.1 tohto článku tejto rámcovej dohody zabezpečuje Predávajúci na vlastné náklady. Prebratie tovaru dodaného Predávajúcim sa uskutoční fyzickým prevzatím tovaru, kontrolou množstva a kvality dodaného tovaru a podpisom dodacieho listu splnomocneným zástupcom Predávajúceho a Kupujúceho.

**Článok VIII**

**PLATOBNÉ PODMIENKY A FAKTURÁCIA**

8.1 Cena za tovar sa uhrádza na základe predloženej faktúry bezhotovostným platobným stykom.

8.2 Faktúra bude vystavená po dodaní tovaru, realizovaného podľa objednávky. Splatnosť faktúry je 30 kalendárnych dní odo dňa doručenia faktúry Kupujúcemu, na účet Predávajúceho uvedený v čl. I tejto rámcovej dohody.

8.3 Faktúra musí spĺňať všetky náležitosti daňového dokladu. V prípade, že faktúra bude obsahovať nesprávne, alebo neúplné údaje Kupujúci je oprávnený ju vrátiť a Predávajúci je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota jej splatnosti a nová začne plynúť prevzatím nového, resp. upraveného daňového dokladu.

8.4 Kupujúci neposkytne Predávajúcemu preddavky ani zálohy.

**Článok IX.**

**ZÁRUKY**

9.1 Záručná doba sa riadi podľa podmienok výrobcu, alebo dátumom spotreby (exspiračná doba) na dodávanom tovare, pričom Predávajúci sa zaväzuje dodať tovar tak, aby záručná (exspiračná) doba bola maximálna a najmenej 90% z celkovej záručnej (exspiračnej) doby stanovenej výrobcom odo dňa prevzatia dodávaného tovaru na základe dodacieho listu, t. j. mal uplynutý čas maximálne 10% z celkovej záručnej (exspiračnej) doby stanovenej výrobcom (t. j. 10% uplynutej doby od výroby tovaru do doby dodania tovaru) a mal vlastnosti stanovené kvalitatívnymi a technickými parametrami, originálne balenie od výrobcu a dodržanie podmienok distribúcie.

**Článok X.**

**ZÁNIK RÁMCOVEJ DOHODY**

* 1. Túto rámcovú dohodu je možné zrušiť:

1. písomnou dohodou zmluvných strán, a to dňom uvedeným v takejto dohode; v dohode sa zároveň upravia nároky zmluvných strán vzniknuté na základe alebo v súvislosti s touto rámcovou dohodou ,

b) písomnou výpoveďou,

c) písomným odstúpením.

10.2 Ktorákoľvek zmluvná strana môže túto rámcovú dohodu vypovedať i bez udania dôvodu. Výpoveď musí byť písomná a výpovedná lehota je 60 dní. Výpovedná lehota začína plynúť prvým dňom mesiaca, nasledujúceho po mesiaci, v ktorom bola výpoveď doručená druhej zmluvnej strane.

10.3 Vypovedanie tejto rámcovej dohody neovplyvňuje splnenie záväzkov oboch zmluvných strán, vyplývajúcich z konkrétnych objednávok, uzavretých na základe tejto rámcovej dohody .

10.4 Kupujúci je oprávnený písomne odstúpiť od tejto zmluvy v prípade, ak:

1. sa proti Predávajúcemu začalo konkurzné konanie a reštrukturalizácia,
2. Predávajúci vstúpil do likvidácie,
3. v čase uzavretia rámcovej dohody existoval dôvod na vylúčenie Predávajúceho pre nesplnenie podmienky účasti podľa § 32 ods. 1 písm. a) zákona č. 343/2015 Z.z.,
4. ak rámcová dohoda nemala byť uzavretá s Predávajúcim v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
5. subdodávateľ/subdodávatelia Predávajúceho alebo Predávajúci nebol/neboli v čase uzavretia rámcovej dohody zapísaný v registri partnerov verejného sektora alebo ak bol/boli vymazaný/í z registra partnerov verejného sektora,
6. došlo k splneniu zákonných dôvodov na odstúpenie od rámcovej dohody (najmä § 19 zákona č. 343/2015 Z. z.).

10.5 Kupujúci je oprávnený písomne odstúpiť od tejto rámcovej dohody aj bez predchádzajúcej písomnej výzvy na nápravu v prípade ak Predávajúci :

a) viac ako ..... krát dodá nekvalitný tovar aj napriek skutočnosti, že Kupujúci na nedostatky Predávajúceho písomne upozornil,

b) poruší ustanovenie čl. VI bod 6.4 tejto rámcovej dohody aj napriek tomu, že na túto skutočnosť Kupujúci písomne upozornil Predávajúceho.

10.6 Predávajúci je oprávnený písomne odstúpiť od tejto rámcovej dohody  prípade, ak je Kupujúci v omeškaní s úhradou faktúry o viac ako šesťdesiat (60) dní po lehote jej splatnosti.

10.7. Odstúpenie nadobúda účinnosť dňom jeho doručenia druhej zmluvnej strane. Nároky zmluvných strán na náhradu škody nie sú odstúpením od tejto zmluvy dotknuté.

10.8 Úplná alebo čiastočná zodpovednosť zmluvnej strany za škodu je vylúčená v prípade zásahu vyššej moci. Pre účely tejto rámcovej dohody sa za vyššiu moc považujú udalosti, ktoré nie sú závislé od konania zmluvných strán, a ktoré nemôžu zmluvné strany ani predvídať ani nijakým spôsobom priamo ovplyvniť, ako napr.: vojna, mobilizácia, povstanie, živelné pohromy, požiare, embargo, karantény.

**XI.**

**ZMLUVNÉ POKUTY A ÚROK Z OMEŠKANIA**

11.1 V prípade, že Predávajúci v omeškaní s dodaním tovaru podľa tejto zmluvy, Kupujúci má právo účtovať zmluvnú pokutu vo výške 0,05 % z celkovej ceny nedodaného tovaru za každý aj začatý deň omeškania.

11.2 V prípade omeškania Kupujúceho s úhradou faktúry, je Predávajúci oprávnený účtovať úrok z omeškania v zákonom stanovenej výške.

11.3 V prípade omeškania Predávajúceho s odstránením vady tovaru podľa čl. VI tejto rámcovej dohody má právo účtovať Kupujúci Predávajúcemu zmluvnú pokutu určenú z objednávok vo výške 0,05 % z ceny vadných výrobkov tovaru za každý začatý deň omeškania.

11.4 Zaplatením zmluvnej pokuty Predávajúcim nezaniká nárok Kupujúceho na prípadnú náhradu škody, ktorá vznikla v príčinnej súvislosti s porušením zmluvnej povinnosti, za ktorú je uplatňovaná zmluvná pokuta.

**XII.**

**VLASTNÍCKE PRÁVO**

12.1 Kupujúci nadobúda vlastnícke právo k dodanému tovaru dňom jeho dodania a potvrdením dodacieho listu.

**XIII.**

**ZÁVEREČNÉ USTANOVENIA A RIEŠENIE SPOROV**

13.1 Zmluvné strany sa dohodli, že pohľadávky vyplývajúce z tejto dohody môžu byť postúpené na tretie osoby len s predchádzajúcim písomným súhlasom dlžníka.

13.2 Táto rámcová dohoda môže byť doplnená alebo zmenená len písomnými dodatkami odsúhlasenými obidvoma zmluvnými stranami.

13.3 V ostatných právach a povinnostiach touto rámcovou dohodou neupravených platia príslušné ustanovenia zákona o verejnom obstarávaní a Obchodného zákonníka a ostatných všeobecne záväzných právnych predpisov platných na území SR.

13.4 Zmluvné strany sa dohodli, že prípadné spory vyplývajúce z plnenia tejto rámcovej dohody budú riešiť najprv dohodou alebo zmierom. Ak nepríde k dohode, bude vec riešiť vecne a miestne príslušný súd Slovenskej republiky v sídle Kupujúceho.

13.5 Táto dohoda je vyhotovená v piatich (5) rovnopisoch s platnosťou originálu, pričom predávajúci obdrží dva (2) rovnopisy a kupujúci obdrží tri (3) rovnopisy originálu.

13.6 Táto rámcová zmluva nadobúda platnosť dňom jej podpisu obidvoma zmluvnými stranami a účinnosť dňom nasledujúcom po dni jej zverejnenia v Centrálnom registri zmlúv, ktorý vedie Úrad vlády SR, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, a ktorými sa menia a dopĺňajú niektoré zákony. Rámcovú dohodu zverejní Kupujúci.

13.7 Zmluvné strany prehlasujú, že rámcová dohoda je uzavretá po vzájomnom prerokovaní, pred jej podpísaním si ju prečítali, uzavreli ju slobodne a vážne, nie v časovej tiesni a za nápadne nevýhodných podmienok, jej obsahu porozumeli a na znak súhlasu ju vlastnoručne podpísali.

V Bratislave dňa ........................... V ............................. dňa ...................

Za kupujúceho: Za predávajúceho:

------------------------------------------------- ------------------------------------------

Prílohy:

Príloha č. 1: Opis predmetu zákazky, vlastný návrh plnenia predmetu zákazky

Príloha č. 2: Štruktúrovaný rozpočet ceny rámcovej dohody

Príloha č. 3: Informácie o subdodávateľoch